Span van Klapmuts loop nie bloutjie in promosie-liga | Netwerk24
Span van Klapmuts loop nie bloutjie in promosie-liga
Blue Stars United-rugbyklub van Klap­muts het die rugbyseisoen onlangs met ’n oorwinning van 17-15 teen die sterk span van Masiphumelele op die Noordhoek-sportterrein afgesluit.
Met hierdie oorwinning het die span van Klapmuts seker gemaak dat hy boaan die promosie-liga vir die A- en B-span eindig.
Blue Stars spog reeds dat hy vroeër vanjaar die liga vir spanne in die Noordelike sone van die WP-klubkompetisie verower het.
Die spanne van Blue Stars United spog met die besondere prestasie dat sy A- en B-span vanjaar vir die laaste 12 wedstryde in alle WP-kompe­tisies onoorwonne is.
Verskeie spelers het hulle vanjaar goed van hul taak gekwyt met onder andere Marshilino Brits (vleuel), die skrumskakel Ashley Fakuni en die veelsydige losskakel/senter en flank Chase Jacobs wie se uitstaande spel menige span geklop het.
Puntemakers in die Blue Stars-span was: drieë: Marshilino Brits, Chase Jacobs en Collan Jepthas. Doelskop deur Wilbur Smith.
Die B-span van Blue Stars United wen Masiphumelele met 36-12.
Blue Stars speel volgende jaar in die Superliga se C-adeling van die WP-klubrugbykompetisie.
. Die klub se bekeruitdeling is Vrydag 30 November in die Klapmuts-skoolsaal en kostes beloop R150 vir ondersteuners en R100 vir spelers.